寄别張子公尚書
作者：鄭剛中
朝代：宋

paragraphs: 昔我初至秦，使旨不到蜀。
延首錦城春，千里寄孤目。
逮公今出峡，賤跡仍羈束。
夢看使君船，翩翩轉江曲。
西州去思者，何啻連萬屋。
攀轅猶弗還，我意豈能足。
所憐蜀人病，羸骨未生肉。
公兮胡弗留，共與營糜粥。
自惟救護心，寢食對溝瀆。
回顧莫有助，此志亦單獨。
公兮那得留，峡水峻而速。
蚤去登堂廟，大作天下福。
病身雞肋瘦，别恨容千斛。
勢須更勉強，渭上幾一熟。
郡縣减苛賦，廪廥貯餘粟。
便當乞身歸，徑去友麋鹿。